《何氏寒碧堂》
宋代·释道潜

城东十亩春萧瑟，脩竹漫山蔼如栉。飕飕细浪鸣石齿，黯黯苍云翳朝日。

虚堂正在无有处，不惜千竿开翠密。鸣鸠野鹊亦解喜，颉颃穿林语啾唧。

但得凉阴过酒樽，莫辞晚色侵书帙。蓬莱仙人为书榜，笔端矫矫龙蛇逸。

壮观南来无与伦，千载风流君不失。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。